Buang Jones dalk nuwe adjunk- openbare beskermer Adv. Buang Jones, hoof van die MRK se regsafdeling. (Foto: Twitter) Adv. Buang Jones, die omstrede hoof van die Suid-Afrikaanse Menseregtekommissie (MRK) se regsafdeling, is op die kortlys van kandidate vir die pos van adjunk- openbare beskermer. Jones is heftig gekritiseer oor uitlatings wat hy vroeër die maand gemaak het met betrekking tot ŉ klag van haatspraak wat die MRK teen die Bok-slot Eben Etzebeth ondersoek. Die portefeuljekomitee vir justisie en korrektiewe dienste het Donderdag hul lys van agt kandidate bekendgemaak. Die posisie van adjunk- openbare beskermer is vanaf Desember 2019 vakant. Bulelani Magwanishe, komiteevoorsitter, sê in ŉ verklaring onderhoude met die kandidate sal op 12 en 13 November plaasvind. Tydens ŉ openbare vergadering in Langebaan het Jones gesê Etzebeth “het met moord weggekom” en dat die MRK “van hom ŉ voorbeeld wil maak”. “Ons wil aan ander rassiste wys dat die k- of h-woord pynlik en skadelik is en bruin mense verontmenslik”, het Jones tydens die vergadering gesê. Die MRK het intussen gesê hulle gaan ŉ ondersoek begin na Jones se uitlatings. Die saak spruit uit ŉ beweerde voorval in Langebaan aan die Weskus waar Etzebeth en/of vriende van hom na bewering rassisties opgetree het. Etzebeth het intussen die hooggeregshof versoek om die MRK se klag teen hom in die gelykheidshof ter syde te stel. Om te kwalifiseer vir die pos moet die kandidaat ŉ Suid-Afrikaner wees wat “geskik is om die amp te beklee” en ten minste vir die afgelope tien jaar as advokaat of prokureur praktiseer, klasgee in regte of lid is van die parlement vir ten minste tien jaar. Die ander kandidate is: